
			1. Noen forutsetninger

			Vår velferd er fundert på samfunnets skatteinngang. Skatteinngangen er fundert på næringslivets soliditet. Og næringslivets soliditet er fundert på de enkelte virksomheters inntjening og egenkapital.

			Denne enkle sammenhengen burde stå uvanlig klart fram nå, i den økonomiske unntakstilstanden koronapandemien har skapt – og det er viktigere enn noen gang å belyse denne sammenhengen fra flere sider. Det er denne bokens ambisjon, sammen med å påvise at kartet venstresiden tegner, ikke stemmer med terrenget.

			For å bevare – og til og med styrke – grunnlaget for vår velferd trengs god politikk, selv i blomstrende tider, og enda viktigere når landet skal tas igjennom kriser.

			Så hva er god politikk? Hva skal vi leve av i fremtiden? Er vi i ferd med å tuske til oss ungdommens pensjoner? Og hvilke verktøy trenger vi – politikere, næringsliv og samfunnet for øvrig – for å utøve god politikk? Enhver analyse av spørsmålet kan fort overskygges av utfordringer og håndtering rundt koronapandemien, som nærmest stengte ned samfunnet via regjeringens tiltak 12. mars 2020. Med et overordnet og samstemt mål i det norske samfunn om god velferd for alle, belyser større hendelser som koronakrisen bærekraften i politikk for velferd.

			VÅR VELFERD

			Fellesskapets goder omfordelt via statsbudsjettet var før pandemien ca. 350 milliarder kroner større enn i 2013. Norges vel 5 millioner innbyggere har mer til fordeling enn Sveriges vel 10 millioner innbyggere til sammen, målt ved statsbudsjettet. Hvordan samsvarer dette med venstresidens beskrivelse av utviklingen siden regjeringsskiftet i 2013?

			Koronakrisen har til fulle vist at verken politikerne eller velgerne ønsker å prioritere bort deler av verdens beste velferdsordninger. Hele skalaen av politiske partier står bak et felles mål om god velferd for alle – en velferd som etter 7 års borgerlig styre var bedre enn noensinne ved inngangen til 2020-årene.

			Men skal man tro den endeløse kritikken, er det norske fellesskapet svekket under regjeringen Solberg. Hvilken grad av sannhet har venstresidens fortelling?

			Norge er på velferdstoppen, uansett hvem som styrer landet. Men med de enorme kostnader som nå påløper, illustreres mer enn noen gang behovet for fokus på fellesbudsjettets inntektsside: Politikk for sektoren som finansierer velferden; det private næringsliv. Mot denne bakgrunn kan en hypotese om hovedforskjellen mellom de borgerlige partiene og partiene på venstresiden stilles:

			
					Borgerlig politikk er innrettet mot finansiering av velferd

					Venstresidens politikk er innrettet mot fordeling av velferd

			

			Sagt mer folkelig: De borgerlige er opptatt av å bake kaken. Venstresiden er opptatt av å fordele den, alt mens norske kakestykker allerede er likere enn i andre land fordi fellesskapet tar flere regninger enn i andre land – som sykehus, utdanning og barnehage.

			Vår velferd er direkte proporsjonal med profitable investeringer i det private næringsliv. I 2013 omfordelte fellesskapet velferd for over 1000 milliarder kroner via statsbudsjettet, til 5 millioner innbyggere. En billion og 78 milliarder. Landets innbyggere fikk gratis utdanning, pleie, medisin på blå resept samt infrastruktur til en verdi av over 200.000 kroner hver.

			https://www.statsbudsjettet.no/upload/Statsbudsjett_2014/dokumenter/pdf/gulbok.pdf

			Er denne veksten på 350 milliarder kroner skuslet bort? Midlene har gått til hele spekteret av direkte og indirekte velferd for vanlige folk! Samtlige innbyggere nyter godt av denne grunnpakken uansett den enkeltes personlige økonomi. Barnepass for mer enn 100.000 kroner pr. barn. Fergebilletter subsidiert med 150 kroner pr. reise. Gratis skolegang. Bibliotek. Politi. Brann­vesen. Ambulanse. Ubegrenset medisinsk hjelp med egenandel 3.000 kroner.

			126 milliarder oljekroner krydret verdens beste velferdsbudsjett i 2013. Offentlig sektor hadde for lengst passerte den danske som størst i Europa. Hvordan har norsk velferd utviklet seg siden regjeringsskiftet i lys av skattelettelser til de rike, visstnok på bekostning av bistand, fattige, trygdeytelser og med rekordstore avgifter samt struping av sykehus- og kommuneøkonomi?

			Uten Arbeiderpartiet på vakt, hevdes at forutsetningene er svekket med hensyn til:

			
					omfordeling

					tilliten i samfunnet

					forskjell mellom fattig og rik

					3-part samarbeidet mellom stat, arbeidsgiver og arbeidstaker.

			

			Media har i liten grad vist interesse for å korrigere bildet med fakta som:

			
					 Velferdspakken var ved inngangen til pandemien forsterket til vel 250.000 kroner pr. innbygger over statsbudsjettet, en realvekst på 5–6 prosent.

					Helse- og omsorgssektoren er tilført over 41.000 flere ansatte, 15.000 flere enn veksten i befolkningen tilsier (SSB tabell 07979).

					19.000 flere jobber innen undervisning.

					Mens færre arbeider innen fylkeskommunene, er tjenestene innen kommunal forvaltning forsterket med 39.000 ansatte. 15.000 flere enn veks­ten i befolkningen tilsier.

			

			SSB – Statistisk Sentralbyrå – dokumenterer vekst i innbyggernes velferd på alle områder. Arbeiderpartiet prediket skattelette eller velferd. Regjeringen kombinerte skattelette og velferd. En gigantisk velferdssektor er tilført ytterligere titusener av velferdsarbeidere etter 2013.

			Helseutgifter som andel av BNP og BNP for Fastlands-Norge, øker år for år.

			I tillegg bidrar norsk næringsliv med:

			
					lønn i den europeiske toppklasse til den vanlige arbeider.

					sykelønn fra første time, som motsats til svenskenes karensdager. 

					pensjonsinnskudd til pensjon ut over folketrygden.

			

			KAPITALEN

			Kapital er en byggestein, en ingrediens i realisering av velferdsgenererende investeringer.

			Også for Arbeiderpartiet var kapitalen historisk en byggestein, en forutsetning for å bygge statlig industri til oppfyllelse av politiske mål som sysselsetting og distriktspolitikk. Arbeiderpartiet bekjempet kapital på private hender. Både kapital og et fastlåst lavt rentenivå fungerte som politiske verktøy for omfordeling og finansiering av velferd for velgergruppen «arbeideren».

			I opposisjon etter regjeringsskiftet i 2013 har Arbeiderpartiet primært benyttet kapital som retorisk redskap – først som del av retorikken knyttet til skattelettelser, og senest i debatten om påstått økende forskjeller.

			Regjeringen Solbergs vei til å skape arbeidsplasser og skatteinngang til finansiering av velferd, gikk via bedre rammevilkår for privat næringsliv. Dette omtaler venstresiden gjerne som politikk for de rike, for kapitalistene, for arbeidsgiverne.

			Arbeiderpartiet har tradisjonelt innrettet politikken mot fordeler for det store flertallet av arbeidere, finansiert av et mindretall. Mindretallet er organisert slik at den ene rundt bordet får lov til å betale like mye personskatt som de fem andre til sammen, for samme meny.

			Formuesskatten illustrerer best høyre- og venstresidens ulike tilnærming til kapital som redskap for investeringer og velferd. Regjeringen ville fjerne formuesskatten i 2014 av hensyn til blant andre 30.000 små og mellomstore jobbskapere landet rundt. Arbeiderpartiet og Senterpartiet gikk imot. Spesielt i nedgangstider er denne trippelskatten uheldig da den ilegges også i år med store underskudd, i tider der bankene er ytterst forsiktige med utlån, i tider det er som mest skadelig å svekke tilgangen på egenkapital for næringslivet.

			Hvorfor så vanskelig å snu ryggen til formuesskatten – som andre land har gjort? Også Arbeiderpartiet gikk inn for å fjerne formuesskatten i 2001. SV i 2005. Venstresiden forstår altså de uheldige sidene ved formuesskatten – egentlig.

			Via oljenedturen i 2015 ble behovet for investeringer i omstilling ytterligere illustrert og anerkjent. Imidlertid ble etter hvert formuesskatten viktigst som ledd i fortellingen om økende forskjeller.

			Hvorfor er investeringer så viktig? Gode investeringer ga oss en pengebinge større enn Onkel Skrues. I tillegg til å skape arbeidsplasser, er gode investeringer en liten pengemaskin helt til den blir utslitt. Statfjord B er en god illustrasjon på en seddelpresse. Siden oppstart 24. november 1979 har feltet produsert mer enn fem milliarder fat olje og gass til en samlet verdi av over 1.500 milliarder kroner, etter investeringer på under 150 milliarder kroner.

			Velferdstapet som kan følge av en stadig mer utbredt intensjon om demontering av oljepumpene, kan bli betydelig for kommende generasjon.

			https://no.wikipedia.org/wiki/Statfjordfeltet

			Et ellers variert norsk næringsliv er som en stor og stabil pengemaskin. Varia­sjonen gjør oss mindre eksponert for nedtur i enkeltbransjer som innen olje-, fly- eller bilindustri. Hver krone investert gir riktignok ikke hele tieren tilbake, men jevnt over to kroner. Vel verdt å ta vare på?

			Næringslivet re-investerer store deler av disponible midler, herav årlige overskudd og eventuell skattelette. Derved påvirkes også kostnadssiden inklusivt lønnsutgifter, næringslivets overskudd.

			Norsk langsiktig velferd er direkte proporsjonal med omfanget av private investeringer i næringslivet. Store lønnskrav gir mindre overskudd, færre investeringer, færre arbeidsplasser og mindre skatteinngang til finansiering av norsk velferd. Store lønnskostnader gjør allerede avkastningen på investeringer i Norge lavere enn i andre land. Selv små økninger i skattekostnad er eksport av arbeidsplasser til andre land.

			Så hva er da problemet med kapital? Hvor hadde vi vært uten investeringer? Hvem investerer, om ikke «de rike»?

			RETORIKK OG REALITET

			«For lite, for sent!» Det har vært en del av omkvedet i opposisjonens elendighetsbeskrivelse siden regjeringsskiftet i 2013, med smalt perspektiv og grunnleggende feilaktig på kritikkens hovedområder: Skattelette og økende forskjeller. Man kan være uenig i politisk valg, men hvordan kan de samme pengene, skatteletten, benyttes to og enda flere ganger?

			Når en viss mengde penger er benyttet til eksempelvis å bygge en bro, kan man ikke etterpå benytte de samme pengene til å bygge bro nummer to eller til andre gode formål. Arbeiderpartiet hevder likevel å ha maktet dette kunststykket mange ganger. Det er faktisk slik opposisjonen ser for seg å finansiere store deler av egen politikk – ved hjelp av for lengst oppbrukt skattelette.

			Fortellingen om skatteletten til de rike har også trumfet hensynet til flere arbeidsplasser. Små og mellomstore bedrifter er samlet sett vår største arbeidsgiver, med jobb til en million arbeidstagere. Arbeiderpartiet har etterlyst kapital til investeringer for å skape enda flere nye arbeidsplasser, ikke minst under slagordet «Arbeid til alle er jobb nummer en». Samtidig avviste venstre­siden fjerning av formuesskatten som verktøy for å stimulere til investeringer. Formuesskatten ble redusert til et retorisk kort i kampen om velgere. Så mye for «arbeid til alle».

			Småbedriftene har meget begrenset tilgang på banklån for å finansiere produkt- og markedsutvikling. Som regel er eierne eneste kilde til kapital. Når formuesskatten sikrer 4 milliarder kroner overført til den rike norske stat, tas produkt- og markedsutviklingsmidler fra 30.000 småbedriftseiere. Når krav om ytterligere 10 milliarder i ekstra formuesskatt rettes mot «de rike», er hensynet utelukkende omfordeling. Men hvilken konsekvens har denne politikken på finansiering av velferd og som virkemiddel mot det uttalte mål om «arbeid til alle»?

			Norsk lønnsnivå kombinert med mange utgifter subsidiert eller betalt i sin helhet av fellesskapet, gir norske innbyggere stor kjøpekraft. Våre lavtlønnede har mye større kjøpekraft enn andre lands lavtlønnede. En omfordelt kjøpekraft fører våre «fattige» godt over den gjennomsnittlige europeer! Hvorfor når heller ikke denne realitet om verdens beste velferd frem til landets innbyggere?

			Venstresiden har siden 2013 konsekvent tegnet et helt annet bilde med forringet velferd.

			Velgerne serveres et budskap om et underfinansiert helsevesen, som i tillegg beskrives som todelt.

			Hvordan fungerer dette og hvilke grupper inngår i dette påstått todelte systemet? De faktiske forhold er at det offentlige forbruket på helse og pleie er nesten like stort som hele det finske statsbudsjettet. Finlands statsbudsjett er på 530 milliarder kroner, fordelt på 200.000 flere innbyggere enn oss.

			Hva med oljepengene regjeringen visstnok har tatt fra kommende generasjon? Sammenlignet med 2013 var total vekst i offentlig velferd før pandemien ca. 500 milliarder kroner, finansiert „kun“ ved vel en tredjedel via ekstra oljekroner. Hvordan ble resterende velstandsvekst finansiert gjennom oljenedtur, på tross av alle skattelettelser på mange titalls milliarder kroner? Fortellingen om skattelettelser presenteres uten positive effekter, kun som urettferdig fordeling.

			Ja, finnes en annen forklaringsmodell på suksessen 2013 – 2020 enn kakedeling og tre-partssamarbeidet som grunnlag for vår velferd? Og kan denne forklaringsmodellen være basert på:

			
					politikk for hele flokken.

					politikk for å bake, ikke bare dele kaken.

					større skatteinntekter som følge av større aktivitet.

					investeringer basert på egenkapital opparbeidet gjennom profitt.

					incentiv til kompetente jobbskapere for å investere hjemme i Norge?

			

			SKATTELETTE

			Venstresiden konstruerte en fortelling om en regjering som har gitt en skatte­lette til folk flest på bare 10 kroner dagen, mens «de store pengene» i form av en skattelette på 1000 kroner dagen går til de som har aller mest fra før. Venstre­siden hevder at det er folk flest, syke, uføre og trygdede som betaler skatteletten til de rike. Hvordan foregår denne betalingen i praksis?

			I omfang rekker den heftig kritiserte skatteletten til de rike kun til finansiering av den nye gangbroen ved Ullevaal Stadion i Oslo. Hvilken revolusjonerende velferd skal 350 millioner kroner evne å finansiere på et statsbudsjett på 1.500.000 millioner kroner? Hvordan kan venstresiden benytte så mye av engasjementet på en kvart promille – er det i mangel på egen politikk, symbol­politikk til erstatning av gode løsninger?

			65.000 kjøretøyer passerer daglig under en ny gang- og sykkelbro til ca. 350 millioner kroner i hovedstaden. Kostnaden tilsvarer den kritiserte skatteletten til de aller rikeste. Ved hjelp av dette ene beløpet har venstresiden «finansiert» et stort antall politiske tiltak. 

			De rikeste «fikk» småpenger sammenlignet med den daglige tier til millioner av innbyggere. Nesten 4 millioner innbyggere fikk i sum de store pengene; 13–14 milliarder kroner. Denne skatteletten forsterker kjøpekraft og etterspørsel hos folk flest i et betydelig omfang. Innen turisme og grensehandel utgjør disse milliardene en forskjell på opp mot 10.000 sysselsatte. Arbeidsledige fra NAV over i jobb gir skatteinntekter i stedet for utgifter. Differansen mellom politikk som gir en krone inn i stedet for en krone ut, er to kroner mer til vår felles velferd!

			I omfang er skatteletten fordelt slik at i sum får folk flest hele 30 ganger mer enn de aller rikeste! Hvordan har det vært mulig å skape så mye støy rundt skatt? Fokuset burde vært på innbyggere som har fått grunnpakken forsterket med 300 milliarder kroner – ut over oljepengene. Fordelings­økonomene burde i stedet vist stor interesse for hvordan politikk og utskjelt skattelette kunne ende opp som en vekst på 100.000 kroner, i form av direkte og indirekte velferd for vanlige folk.

			2 ½ million innbyggere betaler i form av personskatt i gjennomsnitt mindre enn 42.000 kroner for tjenester og forbedret infrastruktur. Samtidig har regjeringen på noen områder fått større inntekter via avgifter som har gått opp, mens eksempelvis de årlige innbetalingene fra bil- og drivstoff­avgiftene gikk ned med 6 milliarder kroner i perioden 2013 til 2018.

			https://www.ssb.no/natur-og-miljo/artikler-og-publikasjoner/sterk-nedgang-i-bil-og-drivstoffavgiftene-siden-2013

			Den rikeste 10 prosent andel av befolkningen betalte 185 milliarder kroner, vel 60 milliarder kroner mer enn de betalte i personskatt under forrige regjering, eller en vekst på ca. 50 %. Dermed er det grunnlag for å hevde at en betydelig del av veksten i velferd kan spores tilbake til de utskjelte rike! Kanskje denne gruppen også er involvert i mye av den resterende del av velstandsveksten under regjeringen Solberg?

			Istedet er fortellingen: «Også de rike må bidra!» Hva er motivet for å fabrikkere dette helt feilaktige bildet? Ingen i vårt samfunn er i nærheten av å bidra mer til vårt fellesskap. Og jo mer skattelette, jo mer til investeringer. Eller stuer de rike og småbedriftseierne bort akkurat disse pengene i madrassen, slik en tidligere LO-leder hevdet?

			ULIKHET

			Også ulikhet formidles som et av de største problemene i det norske samfunn. Selv påvist feilinformasjon får stå uimotsagt. Professor Pikettys bok «Kapitalen» med internasjonal analyse av lønnsulikhet, har blitt varmt omfavnet av norsk venstreside.

			Med Pikettys analyse som målestokk er Norge fordelingsmessig likestilt med U-land som Aserbajdsjan, Moldova, Kirgisistan, Kazakhstan, Ukraina og Afghanistan. Hvilken nytte har en målestokk som sammenligner og jamstiller den norske fordeling med disse land? Ville venstresidens partiledere foretrekke sykehus og koronapleie for egen familie i et av disse landene, kun på basis av mindre forskjeller i formue? Man benytter en analyse som ignorerer verdien av gratis behandling i Norge på de mest moderne sykehus, gratis utdanning og offentlig finansiert barnepass subsidiert med 80 til 100 prosent.

			Verdens største grunnpakke på over en kvart million bare over stats­budsjettet – også til de lavtlønnede – nullstilles altså. Fokuset dreies til endringer i lønn på promillenivå. Denne fundamentale svikten i informasjonen ble påvist for flere år siden.

			«Personbaserte inntektsdata fra skatteligningen gir et ufullstendig bilde av fordelingen av økonomisk velferd i Norge.»

			www.ssb.no/inntekt-og-forbruk/artikler-og-publikasjoner/inntektsulikhet-i-norge-i-lys-av-piketty-debatten

			Feilinformasjonen overfor velgerne er massiv og med uheldige følger. Det gir klarest utslag blant Arbeiderpartiets velgere. 64 % av partiets velgere ser økende forskjeller som samfunnets største problem.

			https://fagbladet.no/reportasjer/velgerne-bekymrer-seg-over-okte-forskjeller-6.116.481440.e7bda2448e

			Det er altså bred enighet i norsk politikk om ønsket om god velferd for alle. Følgelig er det forbausende at venstresiden ikke snakker om hvordan vi skal finansiere velferden alle ønsker. Det eneste som blir heftig belyst er skatte­letten til de aller rikeste på noen hundre millioner kroner, av et statsbudsjett på 1.500.000 millioner kroner. Hvordan er det mulig å bruke så mye av energien på en fjerdedels promille av velferdsbudsjettet, og absolutt ingen energi på milliardene og velferden som følger i kjølvannet av alle investeringene? Skatt er et verktøy for omfordeling, men det blir lite skatt uten investeringer med utsikt til overskudd, skattbar profitt og lønnet arbeid.

			I det følgende skal vi se nærmere på hovedpunktene berørt ovenfor. Vi skal også peke på veier og vilkår for å sikre verdens beste velferd for fremtiden, under både stabile og ekstraordinære forhold.

